Document ID: 32007R1255

ΚΑΝΟΝΙΣΜΌΣ (ΕΚ) αριθ. 1255/2007 ΤΗΣ ΕΠΙΤΡΟΠΉΣ
της 25ης Οκτωβρίου 2007
για τροποποίηση του κανονισμού (ΕΚ) αριθ. 874/2004 για τη θέσπιση κανόνων δημοσίου συμφέροντος σχετικά με την υλοποίηση και τις λειτουργίες του .eu τομέα (χώρου) ανωτάτου επιπέδου και τις αρχές που διέπουν την καταχώριση
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του .eu τομέα (χώρου) ανωτάτου επιπέδου (1), και ιδίως το άρθρο 5 παράγραφος 1,
Έχοντας συμβουλευτεί το μητρώο σύμφωνα με το άρθρο 5 παράγραφος 1 του κανονισμού (ΕΚ) αριθ. 733/2002,
Εκτιμώντας τα ακόλουθα:
(1)
Ο κανονισμός (ΕΚ) αριθ. 874/2004 της Επιτροπής, της 28ης Απριλίου 2004 (2) υλοποιεί τον κανονισμό (ΕΚ) αριθ. 733/2002 καθορίζοντας τους κανόνες δημόσιας πολιτικής που αφορούν την υλοποίηση και τις λειτουργίες του τομέα (χώρου) ανωτάτου επιπέδου «.eu» και τις αρχές που διέπουν την καταχώριση.
(2)
Με το άρθρο 8 του κανονισμού (ΕΚ) αριθ. 874/2004 υλοποιούνται οι κανόνες δημόσιας πολιτικής που αφορούν γεωγραφικές έννοιες προβλέποντας διαδικασία που επιτρέπει στα κράτη μέλη, σε υποψήφιες χώρες και σε όλα τα μέλη του Ευρωπαϊκού Οικονομικού Χώρου να αιτούνται καταχώριση ή δέσμευση του ονόματός τους από τις εθνικές τους κυβερνήσεις. Σε εκτέλεση του παραπάνω στόχου και αποβλέποντας στην εξασφάλιση πλήρους εγγύησης της γεωπολιτικής και γλωσσικής ποικιλομορφίας της Ευρωπαϊκής Ένωσης και των συμφερόντων των κρατών μελών και των ευρωπαίων πολιτών, στις 10 Οκτωβρίου 2005 τροποποιήθηκε ο κανονισμός (ΕΚ) αριθ. 874/2004 με τον κανονισμό (ΕΚ) αριθ. 1654/2005 για τροποποίηση του κανονισμού (ΕΚ) αριθ. 874/2004 σχετικά με τη θέσπιση κανόνων πολιτικής δημοσίου συμφέροντος σχετικά με την υλοποίηση και τις λειτουργίες του τομέα (χώρου) ανωτάτου επιπέδου «.eu» και τις αρχές που διέπουν την καταχώριση. Με το άρθρο 1 παράγραφος 3 του κανονισμού (ΕΚ) αριθ. 1654/2005 προστέθηκε ένα παράρτημα συμπεριλαμβανομένων καταλόγου ονομάτων που δεσμεύονται σε κάθε κράτος μέλος για καταχώριση και καταλόγου ονομάτων που μπορούν να δεσμευτούν από ορισμένες τρίτες χώρες, συμπεριλαμβανομένων υποψήφιων χωρών για προσχώρηση στην Ευρωπαϊκή Ένωση.
(3)
Την 1η Ιανουαρίου 2007, η Βουλγαρία και η Ρουμανία προσχώρησαν στην Ευρωπαϊκή Ένωση. Κατά συνέπεια, διαθέτουν τη δυνατότητα να καταχωρίζουν τα ονόματα χώρου που έχουν δεσμευτεί για τις χώρες αυτές σύμφωνα με το άρθρο 8 του κανονισμού (ΕΚ) αριθ. 874/2004. Για να εξασφαλιστεί η νομική σαφήνεια ότι τα εν λόγω δύο κράτη μέλη έχουν τη δυνατότητα αυτή, πρέπει να τροποποιηθεί το παράρτημα που περιλαμβάνεται στον κανονισμό (ΕΚ) αριθ. 874/2004 της Επιτροπής.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών του άρθρου 22 παράγραφος 1 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 874/2004 της Επιτροπής αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Οκτωβρίου 2007.

Labels: 12
7
15